Lassi Noponen

Lassi Noponen (s. 1963) on suomalainen yrittäjä ja yritysjohtaja. Noponen aloitti elokuussa 2023 elinkeinoministeri Ville Rydmanin erityisavustajana.  Aiemmin Noponen on ollut Helsingin ja Tukholman pörssin First North -listalla noteeratun Loudspring Oyj:n (aiemmin Cleantech Invest Oyj) perustajaosakas sekä pitkäaikainen hallituksen puheenjohtaja ja toimitusjohtaja. Yhdessä yhtiökumppaneidensa Tarja Tepon ja Timo Linnainmaan kanssa hän perusti vuonna 2010 Loudspringin yrityskiihdyttämö- ja sijoitustoiminnan puhtaan teknologian aikaisen vaiheen kasvuyhtiöihin. Loudspring keskittyy energia- ja materiaalitehokkuuteen ja hajautettuun, uusiutuvaan energiaan.  Noponen on 2000-luvulla ollut Suomessa ympäristöteknologiaan liittyvissä kysymyksissä tunnettu keskustelija ja asiantuntija.

Tunnettuja Loudspringin yrityskiihdyttämön portfolioyhtiöitä ovat mm. ravintolaruoan hävikin vähentämiseen keskittyvä ResQ Club Oy, Fortumin ostama sähköautojen latauspalvelu PlugSurfing, kiinteistöjen digitalisoimiseen ja energiatehokkuuteen keskittyvä Nuuka Solutions Oy, valmistavan teollisuuden energiatehokkuuden parantamiseen keskittyvä Enersize Oyj, energiantuotannon tehokkuuden parantamiseen keskittyvä Eagle Filters Oy sekä aurinkokeräimiä valmistava Savo-Solar Oyj.

Finanssivalvonta tutki Loudspringin pörssitiedottamista ja sen perustajien osakekauppoja Loudspringin porfolioyhtiö Nocart Oy:n ajauduttua vuonna 2018 taloudellisiin vaikeuksiin ja sittemmin konkurssiin.  Noponen sekä muut Loudspring Oyj:n perustajaosakkaat myivät osakkeitaan juuri ennen Nocart Oy:n ongelmien esilletuloa. Lassi Noponen oli Nocart Oy:n hallituksen jäsen. Marraskuussa 2019 Finanssivalvonta päätti selvityksensä ja totesi päätöksessään, että asia ei anna aihetta muihin toimenpiteisiin.

Vuonna 2000 Noponen perusti yhdessä Veikko Lesosen ja yhtiökumppaneiden kanssa Proventia Group Oyj (aiemmin Clean Future Technologies Oy) -nimisen aikaisen vaiheen ympäristö- ja hyvinvointiteknologiayhtiöihin keskittyneen sijoitusyhtiön. Noponen toimi Proventia Group Oyj:n toimitusjohtajana 2000-2006. Proventia Group oli ensimmäisiä puhtaaseen teknologiaan keskittyneitä sijoitusyhtiöitä maailmassa. 

Tunnettuja Proventia Groupin portfolioyhtiöitä olivat mm. tuulivoimayhtiö Winwind Oy, joka toteutti Noposen johdolla useita rahoituskierroksia Intialaisen Sterling Infotech Groupin kanssa ja vuonna 2008 suurimman suomalaiseen teknologiayhtiöön siihen mennessä toteutetun pääomasijoituskierroksen (120MEUR) abu dhabilaisen Masdar Cleantech Fundin kanssa.  Vuonna 2008 Proventia Group luopui WinWinD omistuksestaan ja pääomistajaksi tuli Masdar Cleantech Fund Abu Dhabista. Muita tunnettuja Proventia Group Oy:n portfolioyhtiöitä olivat mm. kuntosaliketju Club Wellness, joka yhdistyi ensin SATS:iin ja sittemmin Elixiaan sekä diesel moottoreiden päästöjen hallintaan keskittyvä Proventia Oy (aiemmin Finn Katalyt Oy ja Proventia Emission Control Oy). Vuonna 2008 Lassi Noponen luopui osakkuudestaan Proventia Group Oyj:ssä.

Aikaisemmin 90-luvulla Noponen teki uraa Neste Oyj:n palveluksessa. Hän toimi aluksi yhtiön lakimiehenä ja IPR päällikkönä ja myöhemmin yrityskaupoista vastaavana päällikkönä, sekä Neste Chemicals toimialalla että Neste konsernissa, edeten Konsernin Controlleriksi ja yrityskaupoista vastaavaksi johtajaksi. 1999 Noponen siirtyi Evli Corporate Finance Oy:n yrityskaupoista vastaavaksi osakkaaksi. Lassi Noponen on vuonna 1995 perustetun ja vuonna 2000 myydyn teknologiaomaisuuden hallintaan keskittyneen Technosphere Oy:n perustajaosakas. Vuosina 2008 – 2016 Noponen toimi julkisesti noteeratun Incap Oyj:n hallituksen jäsenenä, varapuheenjohtajana sekä puheenjohtajana.

Koulutukseltaan Lassi Noponen on oikeustieteen kandidaatti Turun Yliopistosta sekä Master of Science (management) London Business Schoolista. Sotilasarvoltaan hän on reservin luutnantti ja hän toimi Reserviupseerikoulun oppilaskunnan pääsihteerinä kurssilla 193. Vuonna 1990 Euro Consulting Oy julkaisi Lassi Noposen eurooppaoikeuden alaan kuuluvan teoksen "Fuusiot ja haltuunotot Euroopan yhteisön kilpailuoikeudessa. 

Noponen on vuonna 2008 nimitetty ensimmäisenä Cleantech Scandinavia Hall of Fameen virallisen perustelun ollessa: ”(Lassi Noponen on) esimerkillään näyttänyt, että suuret pääomasijoitukset kansainvälisiltä sijoittajilta Pohjoismaisiin puhtaan teknologian yrityksiin ovat mahdollisia. Masdar Cleantech Fundin pääomasijoitus WinWindiin oli virstanpylväs Pohjoismaisille start-up yhtiöille, jotka hakevat pääomaa kaupallistamisvaiheeseen. Kyseessä oli vuoden 2008 suurin puhtaaseen teknologiaan tehty pääomasijoitus, joka osaltaan nosti Pohjoismaat kansainväliselle puhtaan teknologian kartalle.

Lähteet

Suomalaiset yritysjohtajat 
Suomalaiset yrittäjät 
Vuonna 1963 syntyneet
Elävät henkilöt